**Дні культуры Швецыі ў Беларусі** — культурныя мерапрыемствы ў Беларусі, якія штогод з 2002 года ў маі-чэрвені праводзіць шведскае дыпламатычнае прадстаўніцтва. Мерапрыемствы прымеркаваны да Нацыянальнага Дня Швецыі (Дню Шведскага сцяга).

Часткай Дзён культуры Швецыі ў Беларусі з’яўляюцца шведска-беларускія Літаратурныя чытанні, якія пачаліся ў 2001 годзе з ініцыятывы шведскай журналісткі і фатографа Марыі Сёдэрбэрг  (шведск.) (бел..

|  |
| --- |
|  |

2002
----

Дні культуры Швецыі прайшлі ў першыню 5—13 чэрвеня, ініцыятарам правядзення выступіла Консульства Швецыі ў Беларусі пры падтрымцы Пасольства Швецыі ў Расіі і Шведскага інстытута (Стакгольм). Праграма мерапрыемстваў складалася з цыклу літаратурных чытанняў і сустрэч ў Мінскай цэнтральнай гарадской дзіцячай бібліятэцы, кінафестывалю і анімацыйнай праграмы сумесна са студыяй «Zigzag Animation» (Стакгольм). Мерапрыемствы праходзілі пры падтрымцы Еўрапейскага гуманітарнага ўніверсітэта (Мінск).

Праграму ў Цэнтральнай дзіцячай бібліятэцы падрыхтавана сумесна з дзяржаўным прадпрыемствам «Цэнтралізаваная сістэма дзіцячых бібліятэк Мінска». Праграма ўключала цырымонію адкрыцця Дзён культуры Швецыі, прэзентацыю выстаўкі «Кнігі будуюць масты», прысвечанай шведскім дзіцячым кнігам, якая прайшла 6-30 чэрвеня і семінар па шведскай дзіцячай літаратуры, якія прайшлі 6 чэрвеня. 10-12 чэрвеня ў Цэнтральнай дзіцячай бібліятэцы былі арганізаваны гістарычныя літаратурныя чытанні, а таксама гульні-віктарыны для дзяцей. У галерэі ЕГУ, 9 і 10 чэрвеня прайшлі дыскусіі пра ўзаемасувязі візуальнага і вербальнага ў сучасным мастацтве і пра два падыходы да літаратурнай творчасці.

Кінафестываль «Панарама шведскага кіно» прайшоў 5-13 чэрвеня ў кінатэатры «Піянер» пры падтрымцы Беларускай асацыяцыі «Кінаклуб». Госцем кінафестывалю была шведскі рэжысёр Марыя Сэнстрам  (ням.) (бел. яе фільм «Калі я прыехала да свайго брата, якога не бачыла дзесяць гадоў…» быў паказаны 5, 7 і 11 чэрвеня.

У рамках анімацыйнай праграмы, сумесна са студыяй «Zigzag Animation» з Стакгольма пры падтрымцы Еўрапейскага гуманітарнага ўніверсітэта, 7-8 чэрвеня ў Мінску была арганізавана рэтраспектыва шведскага анімацыйнага кіно і семінар пра мінулае, сучаснасць і будучыню шведскай анімацыі.

2003
----

Дні культуры Швецыі прайшлі ў Беларусі 3-25 чэрвеня. Мерапрыемствы арганізаваны Ганаровым консульствам Швецыі ў Беларусі пры падтрымцы Пасольства Швецыі ў Расіі, Шведскага інстытута і Міністэрства культуры Беларусі. Праграма ўключала кінафестываль, прысвечаны 85-годдзю класіка шведскага і сусветнага кіно Інгмара Бергмана, фотавыстаўку фатографа Стэфана Люндгрэна і семінар-сустрэчу з ім, літаратурны вечар паэтэсы Інгі-Ліны Ліндквіст і іншыя мерапрыемствы.

2004
----

Дні культуры Швецыі пачаліся 28 мая, мерапрыемствы прайшлі ў Мінску, Віцебску, Пінску і Лунінцы. У Нацыянальным музеі гісторыі і куль­туры Беларусі прайшла выстаўка «Цудоўная краіна Астрыд Ліндгрэн».

2005
----

Дні культуры Швецыі прайшлі 1-30 чэрвеня. Арганізаваны Аддзяленнем у Мінску Пасольства Швецыі ў Расіі і Ганаровым консульствам Швецыі пры падтрымцы Шведскага інстытута. Мерапрыемствы прайшлі ў Мінску і Гродне. У 2005 годзе акцэнт Дзён зроблены на фатаграфіі і кіно. Гасцямі былі вядомы шведскі рэжысёр Ян Труэль, класік шведскай фатаграфіі Георг Однэр  (англ.) (бел. і шведская фотажурналістка Ліза Сэлін.

У рамках Дзён, 1 чэрвеня быў паказаны фільм Яна Труэля пра Геарга Однэра «Прысутнасць» (к-р «Победа»), 2 чэрвеня адбылася творчая сустрэча з Геаргам Однэрам, Лізай Сэлін і Янам Труэлем у Галерэі візуальных мастацтваў NOVA Цэнтральнай публічнай бібліятэкі ім. Я. Купалы. Прайшлі фотавыстаўкі Лізы Сэлін «У пошуку Алі Булалы» у Галерэі візуальных мастацтваў NOVA Цэнтральнай публічнай бібліятэкі ім. Я. Купалы (1.6—30.6) і Геарга Однэра «Праездом» у Музеі сучаснага выяўленчага мастацтва (2.6-- 20.6) і ў Нацыянальным музеі гісторыі і культуры Беларусі (2.6—30.6).

Фестываль шведскага кіно праходзіў у Мінску (7—15 чэрвеня, кінатэатр «Победа») і ў Гродне (14—16 чэрвеня, кінатэатр «Октябрь»). У рамках фестывалю ў Мінску былі паказаны сучасныя шведскія фільмы «Крайні тэрмін» (2001, рэж. Колін Нютле  (руск.) (бел.), «Адам і Ева» (1997, рэж. Ханэс Холм, Манс Хернгрэн), «Разам» (2000, рэж. Лукас Мудысан), у Мінску і Гродне былі паказаны фільмы «Новая краіна» (2000, рэж. Гейр Ханстын Ёргенсэн), «Нябачны» (2002, Джоэл Бергвал, Сайман Сэндквіст), «Дым каро́мыслам» (2002, рэж. Сюзан Таслімі).

2006
----

Дні культуры Швецыі прайшлі ў пяты раз, рабочай мовай мерапрыемстваў была беларуская, скончыліся Дні 14 чэрвеня. Адбыліся Шведскія літаратурныя дні ў Мінску і Пінску, было паказана новае шведскае кіно, дакументальнае мастацтва.

2007
----

Дні культуры Швецыі ў Беларусі прайшлі шосты раз з 17 па 10 чэрвеня. Арганізатарамі былі Аддзяленне ў Мінску Пасольства Швецыі ў Расіі пры падтрымцы Шведскага інстытута. На прэс-канферэнцыі 15 мая ў Мінску, кіраўнік Аддзялення ў Мінску Пасольства Швецыі ў Расіі Стэфан Эрыксан паведаміў, што галоўнымі кірункамі мерапрыемстваў ў 2007 годзе будуць літаратура і кіно.

Адкрыліся Дні 17 мая траўня прэзентацыяй другога выдання кнігі Андрэя Катлярчука «Швэды ў гісторыі й культуры беларусаў», якая адбылася ў мінскім касцёле святых Сімяона і Алены, прайшла сустрэча з аўтарам. На адкрыцці Дзён і прэзентацыі выступіў беларускі гурт «Стары Ольса».

Прэзентацыя кнігі шведскага дзіцячага пісьменніка Енца Албама «Енатан з гары чаек» прайшла 24 мая ў Цэнтральнай дзіцячай бібліятэцы Мінска, кніга напісана для дзяцей з асаблівасцямі фізічнага развіцця. Таксама прайшла сустрэча з аўтарам.

Літаратурна-музычныя дні прайшлі ў трох гарадах Беларусі — Мінску (30 мая), Гродне (31 мая), Пінску (1 чэрвеня). Гасцямі былі шведская пісьменніца Астрыд Тротцыг, паэты Эрык Берквіст і Клаўдзія Маркс, а таксама шэраг беларускіх пісьменнікаў і музыкантаў. З Мінска ў Пінск праз Гродна праехаў традыцыйны «літаратурна-музычны аўтобус», які спыняўся ў розных гарадах і маладыя літаратары праводзілі літаратурна-музычныя мерапрыемствы.

У рамках Фестывалю шведскага кіно з 28 мая па 6 чэрвеня ў мінскім кінатэатры «Перамога» адбыўся паказ фільма Кая Полака «Як на нябёсах», які ў 2006 годзе быў удастоены чатырох узнагарод на фэсце «Лiстапад». У кінатэатры «Цэнтральны» 7 чэрвеня адбыўся паказ двух дакументальных фільмаў — «Так, як тут» Андэрса Фельмана і Даніэля Сверда і «Мужчынская справа» беларускага рэжысёра Галіны Адамовіч. Завяршылі праграму тры мастацкія фільмы, 8 чэрвеня паказана стужка «Бывай, Фалькенберг» Еспера Гансланта, 9 чэрвеня — «Чортавы правінцыялы» Марыі Блюм  (шведск.) (бел. 10 чэрвеня — «Віват, кароль!» Ульфа Мальмраса, кожны фільм паказаны двойчы за дзень — першы раз на мове арыгінала з англійскімі субцітрамі, другі — з перакладам на беларускую мову.

2008
----

Дні культуры Швецыі ў Беларусі прайшлі сёмы раз з 21 мая па 5 ліпеня 2008 года. Арганізатарамі былі Аддзяленне ў Мінску Пасольства Швецыі ў Расіі пры падтрымцы Шведскага інстытута, сумесна з беларускімі партнёрамі, фотагалерэяй «Мир фото», кінатэатрам «Цэнтральны», музеям сучаснага выяўленчага мастацтва, канцэртным агенцтвам «Линия звука». Інфармацыйнымі спонсарамі Дзён быў Беларускі партал Tut.by, «Комсомольская правда в Белоруссии», канал Культура беларускага радыё, гарадскі часопіс «Where Minsk», музычнае тэлебачанне «MTV», інтэрнэт парталы «Zнята» і «Mixtura.org». Культурныя мерапрыемствы прайшлі па чатырох кірунках: літаратура, кіно, фота і музыка. Прэс-канферэнцыя для журналістаў з нагоды культурных мерапрыемстваў у рамках Дзён культуры Швецыі адбылася 16 мая ў Аддзяленні пасольства Швецыі.

Літаратурныя Дні Швецыі прайшлі 21 мая ў Полацку (Музей-бібліятэка Сімяона Полацкага), 22 мая ў Мінску (Палац мастацтва), 23 мая ў
Лунінцы (Прафесійны ліцэй прыборабудавання), 24 мая ў Баранавічах (Цэнтральная гарадская бібліятэка). Гасцямі былі пісьменніца і журналістка буйнейшай шведскай штодзённай газеты «Dagens Nyheter» Сіла Наўман, паэтэса Іда Бёр’ель, паэтэса і празаік Солья Крапу (Solja Krapu), перакладчык з польскай і французскай моў на шведскую Андэш Будэгорд (Anders Bodegård). Пінскі гарвыканкам без тлумачэння прычын не дазволіў правядзенне ў горадзе мерапрыемстваў Дзён культуры Швецыі ў Беларусі.

Фестываль сучаснага шведскага кіно прайшоў 4—13 чэрвеня ў Мінску (кінатэатр «Цэнтральны»). У рамках кінафестывалю беларускія кінааматары убачылі 8 мастацкіх: меладрама/рэтрамеладрама «Па Божай волі» (Om Gud vill, 2006; рэж. Амір Чамдзін), камедыя/драма «Дзеці ўскраін» (Förortsungar, 2006; рэж. Ільва Густаўсан, Каці Эдфельд), камедыя/меладрама «Ніна Фрыск» (Nina Frisk, 2007; рэж. Марыя Блюм), драма «Той, каго кахаеш» (Den man älskar, 2007; рэж. Оке Сандгрэн), псіхалагічная драма «Ты, жывы!» (Du levande!, 2007; рэж. Рой Андэрсан — найлепшы фільм Швецыі 2007 году), драма/трылер «Калі прыходзіць цемра» (När mörkret faller, 2006; рэж. Андэш Нільсан), драма з элементамі камедыі чорнага гумару «Любая» (Darling, 2007; рэж. Юхан Клінг), драма/трылер «Чорная гваздзіка» (Svarta nejlikan, 2006; рэж. Ульф Хультберг), і 8 кароткаметражных фільмаў: «Аўтабіяграфічная сцэна нумар 6882» (рэж. Рубен Эстлюнд), «Сум, карма, тыгр» (рэж. Мія Хультэрстам, Сесілія Актыс), «Брат мой» (рэж. Енс Юнсан), «Каханне і вайна» (рэж. Фрэдрык Эмільсан), «Шахматы» (рэж. Перніла Хіндсефельт), «Люстэрка» (рэж. Эрык Росенлюнд), «Жанчына і грамафон» (рэж. Ёханес Шэрне Нільсан, Ула Сімансан), «Канцэрт для адной кватэры і шасці ўдарных» (рэж. Ула Сімансан, Ёханес Шэрне Нільсан).

Сучасная шведская фатаграфія была прадстаўлена двума фота-праектамі. Выстава вядомага шведскага фатографа Енца Ластхейна «Белае мора-чорнае мора» прайшла з 28 мая па 29 чэрвеня ў галерэі «Мир фото». Выстава маладых шведскіх фатографаў «Балансуючы паміж Стакгольмам і Мінскам» прайшла з 14 чэрвеня па 5 ліпеня ў Музеі сучаснага выяўленчага мастацтва.

Музычная частка Дзён культуры Швецыі складалася з канцэрту «Сучасная музыка ад сучасных жанчын» шведскіх жаночых гуртоў «Lowood», «Tikkli me» і «DJ Furious Fiesta». У праграме прымаў удзел беларускі гурт «Індыга». Канцэрт адбыўся 7 чэрвеня ў клубе «Night star».

2009
----

Дні культуры Швецыі ў Беларусі прайшлі ў восьмы раз з 20 мая па 17 чэрвеня. Арганізатарам было Пасольства Швецыі ў Беларусі пры падтрымцы Шведскага інстытута і Дзяржаўнай рады культуры Швецыі сумесна з беларускімі партнёрамі (Міністэрства культуры Беларусі, Беларуская дзяржаўная філармонія, кінатэатр «Цэнтральны», Магілёўскае дзяржаўнае прадпрыемства «Кінавідэапракат», Тэатр-студыя імя Я. Міровіча, Гарадскі дом культуры (Пінск), Палескі драматычны тэатр (Пінск), Баранавіцкая гарадская цэнтральная бібліятэка імя В. П. Таўлая). Інфармацыйнымі спонсарамі Дзён выступалі Беларускі партал Tut.by, інтэрнэт-партал Open.by, газеты «Комсомольская правда в Белоруссии» і «Аргументы и Факты», гарадскі часопіс «Where Minsk», радыё «Мелодии Века». Культурныя мерапрыемствы ў 2009 годзе прайшлі па трох кірунках — літаратура, музыка і кіно.

Адкрыліся Дні 20 мая ў Літаратурным музеі Максіма Багдановіча прэзентацыяй першай беларускамоўнай кнігі Дзмітрыя Плакса «Трыццаць тэкстаў». У Мінску, Пінску і Баранавічах адбыліся літаратурна-музычныя вечары з удзелам сучасных шведскіх і беларускіх пісьменнікаў.

Адкрыліся Дні прэзентацыя першай беларускамоўнай кнігі Дзмітрыя Плакса «Трыццаць тэкстаў». Шведска-беларускія літаратурна-музычныя вечары прайшлі 21 мая ў Мінску, вёў сустрэчу А. Хадановіч, і 23 мая Пінску. Таксама ў Пінск адбыўся конкурс юнацкай паэзіі (1-ы тур 22 мая ў Гарадскім доме; 2-і тур 23 мая Палескім драматычным тэатры). У Баранавічах 22 мая ў цэнтральнай гарадской бібліятэцы прайшла літаратурная сустрэча. Гасцямі былі шведскія і беларускія пісьменнікі і паэты Мікаэль Ніэмі, Петэр Фроберг Ідлінг, Улінэ Сціг, Аніка Нурлін, Андрэас Матсан, Валерыя Кустава, Людміла Рублеўская, Дзмітрый Плакс, Анатоль Вярцінскі, Андрэй Хадановіч і Алесь Разанаў.

Музычная частка Дзён культуры Швецыі складалася з канцэрта зоркі скандынаўскага фры-джазу — саксафаніста Матса Густафсана, які адбыўся 5 чэрвеня ў вялікай зале Беларускай дзяржаўнай філармоніі. Таксама ў канцэрце ўдзельнічалі вядомы беларускі джазавы саксафаніст Павел Аракелян і гурт «The Outsiders».

Фестываль сучаснага шведскага кіно прайшоў з 8 па 17 чэрвеня ў Мінску (к-тр «Цэнтральны») і Магілёве (к-тры «Ветразь», «Радзіма»). У рамках кінафестывалю беларускія кінааматары убачылі чатыры мастацкія фільмы. У Мінску 8 чэрвеня была паказана драма «Вечныя імгненні Марыі Ларсан» (рэж. Ян Труэль, які разам з дачкой Ёханай прысутнічаў на паказе), 9 чэрвеня — драматычная гісторыя пра мараль, чалавека і прыроду «Воўк» (рэж. Даніэль Альфрэдсан), 11 чэрвеня — драма «Кароль пінг-понгу» (рэж. Енс Ёнсан), 12 чэрвеня — «Па найвышэйшай волі» (рэж. Амір Чамдзін). У Магілёве былі паказаны, 17 чэрвеня — «Воўк» (к-т «Ветразь»), 16 чэрвеня — «Кароль пінг-понгу» (к-т «Радзіма»).

2010
----

Дні культуры Швецыі ў Беларусі прайшлі ў дзявяты раз, пачаліся Дні 13 мая. Арганізатарам было Пасольства Швецыя ў Беларусі пры падтрымцы Шведскага інстытута.

У рамках Дзён 13-15 мая прайшлі традыцыйныя шведска-беларускія літаратурныя чытанні. Чытачу былі прадстаўлены кнігі гісторыка Андрэя Катлярчука і сусветна вядомай казачніцы Юі Вісландэр. Шведскія і беларускія літаратары правялі сустрэчы ў Мінску, Пінску і Салігорску. Гасцямі сустрэч былі пісьменніцы Агнета Плеель і Азар Махлуджан, журналіст Мацей Зарэмба, перакладчыца Яніна Арлоў, беларускія літаратары Марыя Мартысевіч, Анка Упала, Валянцін Акудовіч, Барыс Пятровіч, Віталь Рыжкоў, Андрэй Хадановіч, Сяргей Пукст.

Прайшоў традыцыйны Фестываль сучаснага шведскага кіно.

2011
----

Дні культуры Швецыі ў Беларусі прайшлі ў дзясяты раз з 13 мая па 11 чэрвеня. Арганізатарам было Пасольства Швецыі ў Беларусі. Культурныя мерапрыемствы праходзілі ў Мінску, Полацку, Пінску і Брэсце.

Сольны канцэрт фолк-гурту «Hedningarna» (бел.: «Паганцы» або «Язычнікі») адбыўся 13 мая, перад гэтым — 12 мая, гурт выступіў на «Дударскім фэсце». Таксама з удзелам «Hedningarna» і беларускага гурту «Ветах» праведзены майстар-клас для студэнтаў Белдзяржуніверсітэта культуры і мастацтваў.

Прэзентацыя шведска-беларускага музычнага праекту «Чара» ў выкананні Змітра Вайцюшкевіча і «WZ-Orkiestra» адбылася 1 чэрвеня ў мінскім Палацы культуры ветэранаў. «Чара» — пакладзеныя на музыку вершы вядомых шведскіх паэтаў Катарыны Фростэнсан, Крыстафера Леандуэра і Кенэта Клемэтса. Перакладалі вершы вядомыя беларускія паэты і перакладчыкі Рыгор Барадулін, Алесь Разанаў і Дзмітрый Плакс.

Канцэрты Шведскага камернага хору Святога Юханеса і беларускага хору «Concordia» адбыліся 3 чэрвеня ў Мінску (малая зала Белдзяржфілармоніі адбыўся) і 4 чэрвеня ў Полацку (канцэртная зала Сафійскага сабора).

Шведска-беларуская выстава карыкатуры «Сам-насам з кліматам» (17 мая — 11 чэрвеня) прайшла ў Музеі сучаснага выяўленчага ў Мінску. Праект з экалагічным ўхілам, стартаваў у верасні 2010 у Ісландыі, праходзіў па Балканах, у Малайзіі, Сірыі, Латвіі і Расіі.

Шведска-беларускія літаратурныя чытанні адбыліся 2 чэрвеня ў актавай залі філалагічнага факультэта БДУ. Гасцямі мерапрыемства былі Катарына Фростэнсан, Ула Лашму, Ульф Старк, Аксана Спрынчан, Усевалад Сцебурака, Алесь Пашкевіч, вёў мерапрыемства Віктар Шалкевіч.

Шведска-беларускія чытанні адбыліся 3 чэрвеня ў Пінску (на базе Палескага драматычнага тэатра) і 4 чэрвеня ў Брэсце (на базе Брэсцкага дзяржаўнага абласнога цэнтра юнацкай творчасці).

Фестываль шведскага кіно прайшоў 7—10 чэрвеня ў кінатэатры «Цэнтральны», адбыўся паказ шведскіх фільмаў апошняга дзесяцігоддзя, 7 чэрвеня быў паказаны фільм «Дзяўчынка» Фрэдрыка Эдфельда, 8 чэрвеня — «Падпарадкаванне» Стэфана Ярля, 9 чэрвеня — «Добраахвотна-прымусова» Рубена Эстлунда, 10 чэрвеня — «Сумнеўна» Марыі Блюм. Фільмы паказваліся на мове арыгінала з беларускімі субцітрамі.

2012
----

Дні культуры Швецыі ў Беларусі прайшлі ў маі. Фактычным завяршэннем Дзён быў канцэрт у Дзяржаўным музеі гісторыі беларускай літаратуры 25 мая, шведскія і беларускія выканаўцы прадстаўлялі песні на вершы шведскага паэта Дана Андэрсана.

2013
----

Замарожваннем дзейнасці Пасольства Швецыі ў Беларусі і ад’ездам шведскага пасла Стэфана Эрыксана ў 2012 годзе, было ўскладнена атрыманне шведскіх віз беларускімі грамадзянамі. Таксама і беларускі бок ад гэтага часу на працягу 6-7 месяцаў не выдаваў беларускіх віз шведскім грамадзянам. Шведскія грамадзяне, у т.л. уключаныя ў сумесныя культурныя праекты, практычна не маглі наведваць Беларусь. Да мая 2013 года сітуацыя з візамі змянілася, але праекты, якія патрабуюць планавання — у тым ліку Дні культуры Швецыі ў Беларусі — вядома, моцна пацярпелі. Таму, некаторыя мерапрыемствы Дзён ў 2013 годзе перанесены ў суседнія з Беларуссю краіны — у Вільнюс, Варшаву, Львоў, Беласток. Не атрымала беларускую візу і Марыя Сёдэрберг, таму ў 2013 годзе Дні беларуска-шведскай літаратуры пройдуць 17-19 мая не ў беларускім Пінску, а ў украінскім Львове.

Зноскі
------

1. ↑  Дни культуры Швеции пройдут в Беларуси с 5 по 13 июня — afn.by, 31.05.2002, 16:39
2. 1 2 3 4 5  В Минске Дни культуры Швеции Архівавана 5 сакавіка 2016. — bdg.by, 4 июня 2002, 19:19
3. ↑  Дни культуры Швеции пройдут в Беларуси Архівавана 28 верасня 2013. — bdg.by, 29 мая 2003, 16:47
4. ↑  Дни культуры Швеции пройдут в четырех городах Архівавана 6 верасня 2013. — bdg.by, 28 мая 2004, 19:51
5. ↑  *Полтав­ская Л.* Вспомним Карлсона // Минский курьер. 2004. 1 июня.
6. ↑  *Березун Л.* Приглашение в страну Астрид Линдгрен // Народная газета. 2004. 1 чэрв.
7. 1 2 3  *Таццянчык У.* Днi культуры Швецыi ў Беларусi // Звязда. № 104 (25436). 8 чэрвеня 2005.
8. ↑  *Беніцэвіч Н.* Да нас прыехаў сам Георг Однэр, геніяльны фотамастак са Швецыі // Звязда № 106 (25438). 10 чэрв. 2005.
9. ↑  Сёньня завяршаюцца Дні культуры Швэцыі ў Беларусі — svaboda.org, 14.06.2006, 05:10
10. 1 2 3 4 5  Дні Швэцыі і Францыі ў Беларусі — nashaniva.by, 22.05.2007, 13:07
11. 1 2 3 4 5  У Беларусі ў сёмы раз пройдуць Дні культуры Швецыі Архівавана 13 красавіка 2012. — tut.by, 16 мая 2008, 18:21
12. ↑  Дні культуры Швецыі ў Беларусі // «Новы Час» 30 мая 2008 г. № 17 (101) / «Лiтаратурная Беларусь» № 22-23. — С. 10.
13. ↑  У Пінску забаранілі Дні шведскай культуры(недаступная спасылка) — euroradio.by, 29.05.08, 14:37
14. ↑  У Беларусі пройдуць Дні культуры Швецыі // Радыё Ватыкана
15. 1 2 3 4 5  У Беларусі пройдуць Дні культуры Швецыі Архівавана 6 сакавіка 2016. — budzma.org, 12 траўня 2009, 17:40
16. 1 2 3 4 5  У Беларусі пачынаюцца Дні культуры Швэцыі — svaboda.org, 20.05.2009, 11:34
17. 1 2 3   Архівавана 22 лістапада 2011.
18. ↑
19. 1 2 3 4 5 6 7
20. ↑   Архівавана 4 верасня 2011.
21. ↑
22. ↑  *Кустава В.* Дзмітрый Плакс: «Упершыню за многія гады ў Беларусь не прыедуць шведскія пісьменнікі…» Архівавана 10 сакавіка 2016. // «Літаратурная Беларусь» / «Новы час», 26 крас. 2013.
23. ↑  Дні беларуска-шведскай літаратуры пройдуць… у Львове(недаступная спасылка) — racyja.eu, 19.03.2013